Kanadese paar skenk vleis vir SA kinderhuiseAnneke en Ben Lovegrove van Bradford het op 26 Junie vanjaar getrou (Foto: Verskaf) ŉ Egpaar van Ontario, Kanada, het geld wat hulle as trougeskenk ontvang het aan twee kinderhuise in Suid-Afrika by wyse van ŉ voorraad vleisverpakkings geskenk. Op dié manier wou die paar ook sommer kleinsakeondernemings in Suid-Afrika ondersteun. Anneke en Ben Lovegrove van Bradford het op 26 Junie vanjaar aan mekaar trou beloof. Hulle het hul trougaste gevra om geldelike bydraes te maak in plaas van om geskenke te gee. Hulle het dié geld aangewend om vleis aan te koop vir die Jakaranda- en Louis Botha-kinderhuise in Pretoria. Marlene Emhke, ŉ familievriend van die egpaar wat die projek vanuit Suid-Afrika fasiliteer, vertel Anneke het as tienermeisie saam met haar gesin na Kanada geëmigreer. Sy het Marlene genader oor die projek om kinderhuise en kleinsakeondernemings in Suid-Afrika te help. “Anneke weet hoe ondernemings asook kinderhuise gedurende die pandemie swaartrek. Sy is self ŉ kleinsake-eienaar en besit Bokkies Biltong in Barrie, Ontario. Sy en Ben besef ook kinderhuise in Suid-Afrika word soms aan hul eie genade oorgelaat omdat hulle nie altyd voldoende staatsubsidies ontvang nie,” vertel Emhke. “Boonop het Anneke en Ben ŉ sagte plek in hul harte vir kinders. Hulle het self vier kinders. Die paar was vasbeslote om op ŉ manier weeskinders te help en het toe aan dié projek gedink. Suid-Afrika lê Anneke ook na aan die hart omdat dit haar tuisland is.” Emhke sê sy het namens die egpaar vier slaghuise in Pretoria genader om deel te word van die projek. Eindelik het die eienaars van Jandre’s Vleismark in Valhalla en die Waverley Slagtery in Villieria ingestem om deel te raak van die projek. Hulle het 300 kg vleis in 2 kg-verpakkings verpak en dít gaan Donderdag amptelik aan die kinderhuise oorhandig word. Die vleis sluit in maalvleis, wors en kookvleis. “Op hierdie manier kan die slaghuise ook uit die projek ŉ klein wins maak wat hulle ongelooflik baie in hierdie moeilike tyd sal help.” Die Jakaranda-kinderhuis het 20 huise met ongeveer 15 mense (onder wie huisouers) per huis en die Louis Botha-kinderhuis het nege huise, ook met ongeveer 15 mense per huis. Charlene Grobler, hoof- uitvoerende beampte van die Jakaranda- en Louis Botha-kinderhuise, sê die vleisskenking is vir hulle waardevol en dat hulle groot waardering het vir die Kanadese se groothartigheid. “Dit is werklik ŉ groot seën dat twee wildvreemdelinge hul harte só vir ons oopgemaak het,” vertel Grobler aan Maroela Media. Die kinderhuise kry finansieel swaar tydens die pandemie en kos – verál vleis – is van hul grootste behoeftes. “Die vleisskenking maak ŉ reuseverskil en rek ons beursie vir die maand. Ons het genoeg vleisvoorraad gekry om al die huise se kinders te voed.”